วัลเทอร์ โคน

**วัลเทอร์ โคน** (; ; 9 มีนาคม ค.ศ. 1923 – 19 เมษายน ค.ศ. 2016) เป็นนักฟิสิกส์ทฤษฎีและนักเคมีทฤษฎีชาวออสเตรีย-อเมริกันผู้ได้รับรางวัลโนเบลสาขาเคมีร่วมกับจอห์น โพเพิลใน ค.ศ. 1998 จากผลงานด้านการสร้างพื้นฐานความเข้าใจคุณสมบัติทางอิเล็กทรอนิกส์ของวัสดุ โคนมีบทบาทสำคัญในการพัฒนาทฤษฎีความหนาแน่นฟังก์ชันนัล ซึ่งทำให้สามารถคำนวณโครงสร้างอิเล็กตรอนในทางกลศาสตร์ควอนตัมโดยใช้ความหนาแน่นอิเล็กตรอน (แทนที่จะใช้ฟังก์ชันคลื่นสำหรับระบบที่มีหลายอะตอม) การพัฒนาทฤษฎีดังกล่าวทำให้สามารถคำนวณโครงสร้างในระบบที่ซับซ้อนได้แม่นยำมากขึ้น และกลายเป็นเครื่องมือสำคัญในด้านวัสดุศาสตร์ ฟิสิกส์เกี่ยวกับสภาวะควบแน่น และฟิสิกส์เชิงเคมีของอะตอมและโมเลกุล

## ชีวิตวัยเด็ก
โคนเดินทางเข้าสู่สหราชอาณาจักรผ่านทางปฏิบัติการ*[[คินเดอร์ทรันสปอร์ท]]* ซึ่งเป็นปฏิบัติการช่วยเหลือเด็กในพื้นที่ประเทศออสเตรียหลังจากอดอล์ฟ ฮิตเลอร์ได้ผนวกรวมประเทศออสเตรียเข้าเป็นส่วนหนึ่งของประเทศเยอรมนี เขามาจากครอบครัวเชื้อสายยิว และบันทึกว่า "ความรู้สึกของผมเกี่ยวกับประเทศออสเตรียบ้านเกิดของผมนั้นเต็มไปด้วยความปวดร้าว และจะยังคงเป็นเช่นนั้นตลอดไป ความทรงจำช่วงนั้นหลัก ๆ ประกอบด้วยชีวิตหนึ่งปีครึ่งในฐานะเด็กชายชาวยิวภายใต้การปกครองระบอบนาซี และพ่อแม่ของผม ซาโลม็อนและกิเทอร์ โคน ญาติพี่น้องและครูของผมถูกฆ่าตายในช่วงฮอโลคอสต์ ... ผมอยากจะบอกว่าผมมีอัตลักษณ์ความเป็นยิวอยู่เข้มข้น และในช่วงหลายปีที่ผ่านมาผมเข้าร่วมโครงการต่าง ๆ เกี่ยวกับวัฒนธรรมของชาวยิว เช่นการก่อตั้งหลักสูตรยิวศึกษาที่มหาวิทยาลัยแคลิฟอร์เนีย แซนดีเอโก" โคนระบุว่าตัวเขาเองเป็นนักเทวัสนิยม

หลังสงครามโลกครั้งที่สองอุบัติขึ้น โคนซึ่งเป็นชาวออสเตรียถูกส่งตัวไปยังประเทศแคนาดาในเดือนกรกฎาคม ค.ศ. 1940 โคนซึ่งอายุได้ 17 ปีในขณะนั้นเดินทางไปกับกองทหารของอังกฤษไปยังนครเกแบ็ก ประเทศแคนาดา ก่อนจะเดินทางขึ้นรถไฟไปยังค่ายผู้อพยพที่ทรัวรีวีแยร์โดยถูกกักตัวที่ค่ายในเมืองเชอร์บรุกก่อน โคนเข้าเรียนในสถานศึกษาภายในผู้อพยพก่อนจะสามารถสอบเข้ามหาวิทยาลัยโทรอนโต อย่างไรก็ตาม โคนซึ่งมีสัญชาติเยอรมนี (หลังจากที่ออสเตรียถูกผนวกรวม) เขาไม่ได้รับอนุญาตให้เข้าภายในอาคารที่สอนวิชาเคมี เขาจำต้องเข้าเรียนฟิสิกส์และคณิตศาสตร์แทน

## ผลงานด้านวิทยาศาสตร์
โคนสำเร็จปริญญาตรีด้านคณิตศาสตร์ประยุกต์จากมหาวิทยาลัยโทรอนโตใน ค.ศ. 1945 หลังจากที่เข้าเรียนได้ 2 ปีครึ่งจากเวลาปกติ 4 ปี และเข้ารับราชการทหารเป็นเวลา 1 ปีเนื่องจากอยู่ในช่วงสงคราม ต่อมาใน ค.ศ. 1946 เขาสำเร็จปริญญาโทด้านคณิตศาสตร์ประยุกต์ที่โทรอนโตเช่นเดียวกัน ก่อนจะเข้าศึกษาระดับปริญญาเอกที่มหาวิทยาลัยฮาร์วาร์ดเกี่ยวกับปัญหาการกระเจิงของระบบวัตถุสามชิ้น โดยมีที่ปรึกษาได้แก่จูเลียน ชวิงเงอร์ ในระหว่างที่โคนศึกษาที่ฮาร์วาร์ด เขายังได้รับอิทธิพลจากผลงานด้านฟิสิกส์ของแข็งของจอห์น แฮสบรุก แวน วเล็ก โคนสำเร็จการศึกษาใน ค.ศ. 1948

โคนเข้าทำงานวิจัยหลังปริญญาเอกที่โคเปนเฮเกนจากทุนสนับสนุนของสภาวิจัยแห่งประเทศแคนาดา ก่อนจะเข้าทำงานที่มหาวิทยาลัยคาร์เนกีเมลลอนตั้งแต่ ค.ศ. 1950 ถึง 1960  ในช่วงนั้นเขายังทำงานร่วมกับห้องปฏิบัติการเบลล์ ซึ่งทำให้เขาได้มีส่วนเกี่ยวข้องกับงานวิจัยด้านฟิสิกส์ของสารกึ่งตัวนำ และมีผลงานสำคัญร่วมกับโจอาคิน แมซแดก ลัตทิงเกอร์เช่นการพัฒนาแบบจำลองลัตทิงเกอร์-โคน เป็นต้น ซึ่งในระหว่างนั้นโคนได้สละสัญชาติแคนาดาและเป็นพลเรือนสหรัฐตั้งแต่ ค.ศ. 1957

ใน ค.ศ. 1960 โคนย้ายไปยังมหาวิทยาลัยแคลิฟอร์เนีย แซนดีเอโกซึ่งเพิ่งก่อตั้งใหม่ในขณะนั้น โดยดำรงตำแหน่งหัวหน้าภาควิชาฟิสิกส์ จนถึง ค.ศ. 1979 ซึ่งในระหว่างนั้นโคนและนักศึกษาของเขาได้แก่จัญจัล กุมาร มชุมทารได้พัฒนา *ทฤษฎีบทโคน–มชุมทาร* ซึ่งเกี่ยวข้องกับแก๊สแฟร์มี ก่อนที่โคนจะย้ายไปดำรงตำแหน่งหัวหน้าสถาบันฟิสิกส์ทฤษฎีที่แซนตาบาร์บารา เขาดำรงตำแหน่งเป็นศาสตราจารย์ที่ภาควิชาฟิสิกส์ มหาวิทยาลัยแคลิฟอร์เนีย แซนตาบาร์บารา ใน ค.ศ. 1984 ที่ซึ่งเขาทำงานจนวาระสุดท้าย

ผลงานเกี่ยวกับทฤษฎีความหนาแน่นฟังก์ชันนัลของเขานั้นเริ่มต้นขณะที่เขาเดินทางไปเยือนเอกอลนอร์มาลซูว์เปรีเยอร์ที่กรุงปารีสร่วมกับปีแยร์ ออแอ็งแบร์ก  ทฤษฎีบทออแอ็งแบร์ก–โคนได้รับการพัฒนาหลังจากนั้นร่วมกับลู เจว ชัม และสร้างสมการโคน–ชัมขึ้นมา ซึ่งสมการโคน–ชัมนั้นได้กลายมาเป็นอุปกรณ์สำคัญในวัสดุศาสตร์แผนใหม่ และยังใช้ในทฤษฎีควอนตัมของพลาสมาด้วย

## การเสียชีวิต
โคนเสียชีวิตเมื่อวันที่ 19 เมษายน ค.ศ. 2016 ที่บ้านพักในเมืองแซนตาบาร์บาราเนื่องจากมะเร็งขากรรไกร โดยขณะนั้นเขามีอายุได้ 93 ปี

## รางวัลและเกียรติประวัติ
* รางวัลโอลิเวอร์ อี. บักลีย์ด้านฟิสิกส์ของแข็ง (สมาคมฟิสิกส์แห่งสหรัฐ ค.ศ. 1961)
* รางวัลเดวิสสัน-เกอร์เมอร์ (สมาคมฟิสิกส์แห่งสหรัฐ ค.ศ. 1977)
* เหรียญวิทยาศาสตร์แห่งชาติ (ค.ศ. 1988)
* รางวัลโนเบลสาขาเคมี (ค.ศ. 1998)
* ภาคีสมาชิกราชสมาคมแห่งลอนดอนชาวต่างชาติ (ค.ศ. 1998)
* เครื่องอิสริยาภรณ์วิทยาศาสตร์และศิลปะแห่งออสเตรีย (ค.ศ. 1999)
* เครื่องอิสริยาภรณ์กิตติคุณแห่งสาธารณรัฐออสเตรียชั้นมหาอิสริยาภรณ์เงินพร้อมดารา (ค.ศ. 2008)

## งานวิจัยตีพิมพ์ที่สำคัญ
* W. Kohn, "An essay on condensed matter physics in the twentieth century," R*eviews of Modern Physics*, Vol. **71**, No. 2, pp. S59–S77, Centenary 1999. APS
* W. Kohn, "Nobel Lecture: Electronic structure of matter — wave functions and density functionals," *Reviews of Modern Physics,* Vol. **71**, No. 5, pp. 1253–1266 (1999). APS
* D. Jérome, T.M. Rice, and W. Kohn, "Excitonic Insulator," *Physical Review,* Vol. **158**, No. 2, pp. 462–475 (1967). APS
* P. Hohenberg, and W. Kohn, "Inhomogeneous Electron Gas," *Physical Review,* Vol. **136**, No. 3B, pp. B864–B871 (1964). APS 
* W. Kohn, and L. J. Sham, "Self-Consistent Equations Including Exchange and Correlation Effects," *Physical Review,* Vol. **140**, No. 4A, pp. A1133–A1138 (1965). APS 
* W. Kohn, and J. M. Luttinger, "New Mechanism for Superconductivity," *Physical Review Letters*, Vol. **15**, No. 12, pp. 524–526 (1965). APS
* W. Kohn, "Theory of the Insulating State," *Physical Review*, Vol. **133**, No. 1A, pp. A171–A181 (1964). APS
* W. Kohn, "Cyclotron Resonance and de Haas-van Alphen Oscillations of an Interacting Electron Gas," *Physical Review*, Vol. **123**, pp. 1242–1244  (1961). APS

## อ้างอิง

## รายการอ้างอิง

*"Quantum Chemistry Comes of Age," *The Chemical Educator*, Vol. 5, No. 3, S1430-4171(99)06333-7, , © 2000 Springer-Verlag New York, Inc.
*Freeview video interview with Walter Kohn by the Vega Science Trust
* including the Nobel Lecture, January 28, 1999 (a year later) *Electronic Structure of Matter – Wave Functions and Density Functionals*
*Kohn's faculty website  at University of California-Santa Barbara. Retrieved November 11, 2006.
*Obituary
*

## แหล่งข้อมูลอื่น
* 

หมวดหมู่:บุคคลจากเวียนนา
หมวดหมู่:บุคคลจากรัฐเกแบ็ก
หมวดหมู่:บุคคลจากแซนตาบาร์บารา (รัฐแคลิฟอร์เนีย)
หมวดหมู่:นักเคมีชาวออสเตรีย
หมวดหมู่:นักเคมีชาวอเมริกัน
หมวดหมู่:นักฟิสิกส์ชาวออสเตรีย
หมวดหมู่:นักฟิสิกส์ชาวอเมริกัน
หมวดหมู่:ชาวอเมริกันเชื้อสายออสเตรีย
หมวดหมู่:ชาวอเมริกันเชื้อสายยิว
หมวดหมู่:ชาวออสเตรียเชื้อสายยิว
หมวดหมู่:ผู้ได้รับรางวัลโนเบลสาขาเคมี
หมวดหมู่:ชาวออสเตรียผู้ได้รับรางวัลโนเบล
หมวดหมู่:ชาวอเมริกันผู้ได้รับรางวัลโนเบล
หมวดหมู่:นักฟิสิกส์ทฤษฎี
หมวดหมู่:นักเคมีทฤษฎี
หมวดหมู่:ภาคีสมาชิกราชสมาคมแห่งลอนดอน
หมวดหมู่:ศิษย์เก่าจากมหาวิทยาลัยโทรอนโต
หมวดหมู่:ศิษย์เก่าจากมหาวิทยาลัยฮาร์วาร์ด
หมวดหมู่:บุคคลจากมหาวิทยาลัยคาร์เนกีเมลลอน
หมวดหมู่:บุคคลจากมหาวิทยาลัยแคลิฟอร์เนีย แซนดีเอโก
หมวดหมู่:บุคคลจากมหาวิทยาลัยแคลิฟอร์เนีย แซนตาบาร์บารา
หมวดหมู่:สมาชิกเครื่องอิสริยาภรณ์กิตติคุณแห่งสาธารณรัฐออสเตรีย
หมวดหมู่:เสียชีวิตจากมะเร็งช่องปาก